Y&T

Επιτυχία και αναγνώριση

Οι Y&T σχηματίστηκαν στο Σαν Φρανσίσκο το 1973 από τον τραγουδιστή και κιθαρίστα Ντέιβ Μενικέτι, τον μπασίστα Φιλ Κένεμορ και το ντράμερ Λέοναρντ Χέιζ. Το 1974, εντάχθηκε στο συγκρότημα ο κιθαρίστας Τζόι Άλβες και κυκλοφόρησαν τα άλμπουμ "Yesterday and Today" και "Struck Down" μέσω της δισκογραφικής εταιρείας London Records, μέχρι το 1978. Η London διέκοψε την συνεργασία της μαζί τους, όταν οι δύο αυτές κυκλοφορίες δεν κατάφεραν να μπουν στους καταλόγους επιτυχιών και τελικά υπέγραψαν στην A&M το 1981.
Μέσα στη χρονιά, κυκλοφόρησαν το "Earthshaker" κερδίζοντας δημοτικότητα, γεγονός που τους έδωσε την ευκαιρία να εμφανίζονται ως support συγκρότημα στις περιοδείες συγκροτημάτων όπως οι AC/DC και οι Kiss, ενώ έπαιξαν και στο Pink Pop festival της Ολλανδίας.
Το 1982, ηχογράφησαν στη Αγγλία τον δίσκο "Black Tiger" με παραγωγό τον Μαξ Νόρμαν, άλμπουμ το οποίο μπήκε στον βρετανικό κατάλογο επιτυχιών. Ακολούθησε το "Mean Streak" με τον Κρις Τσανγκαρίδη στην παραγωγή, που ανέβηκε στο αγγλικό Top-40 και στο # 103 του αμερικάνικου Billboard, ενώ παράλληλα το ομώνυμο σινγκλ όπως και το "Midnight in Tokyo" γνώρισαν διεθνή επιτυχία.
Την υψηλότερη θέση τους στον αμερικάνικο κατάλογο επιτυχιών γνώρισαν με τον δίσκο "In Rock We Trust", ο οποίος σκαρφάλωσε στο Top-50 του Billboard και το # 33 στο Ηνωμένο Βασίλειο και συνοδευόμενος από το σινγκλ "Don't Stop Runnin'" πούλησε 450.000 αντίτυπα παγκοσμίως. Κατά την περιοδεία για την προώθηση του άλμπουμ εμφανίστηκαν ζωντανά στο φεστιβάλ Monsters of Rock, με την Α&Μ να κυκλοφορεί το ζωντανά ηχογραφημένο άλμπουμ "Open Fire" και το συγκρότημα να μπαίνει και πάλι στο Top-100 του Billboard. Το κομμάτι "Summertime Girls" έδωσε στους Y&T την μεγαλύτερη σινγκλ επιτυχία τους στην Βόρεια Αμερική, φθάνοντας ως την 55η θέση των αμερικάνικων τσαρτ, ένα τραγούδι που ακουγόταν συχνά στην τηλεοπτική σειρά "Baywatch". Ακολούθησαν οι περιοδείες με τους Motley Crue και τους Aerosmith, αλλά το συγκρότημα αποχώρησε από την A&M μετά την κυκλοφορία του "Down for the Count".
Στους Υ&Τ προσφέρθηκε συμβόλαιο από την Geffen Records, ενώ την θέση του ντράμερ Λέοναρντ Χέιζ πήρε ο Τζίμι ΝτεΓκράσο. Στις 5 Σεπτεμβρίου 1987, κυκλοφόρησαν το άλμπουμ "Contagious" και το 1989 ο Στεφ Μπερνς πήρε την θέση του Τζόι Άλβες. Η νέα σύνθεση κυκλοφόρησε το "Ten" στις αρχές του 1990 μπαίνοντας στις χαμηλές θέσεις του αμερικάνικου καταλόγου επιτυχιών και διαλύθηκε ένα χρόνο αργότερα μετά την κυκλοφορία του ζωντανού άλμπουμ "Yesterday & Today Live".

Επανενώσεις και μετέπειτα πορεία

Το 1995, η σύνθεση των Μενικέτι, Μπερνς, Κένεμορ και ΝτεΓκράσο ένωσε και πάλι τις δυνάμεις της, ηχογραφώντας τον δίσκο "Musically Incorrect", όπως και το "Endangered Species" δύο χρόνια αργότερα. Αφού πέρασαν σε αδράνεια το 1998, η ίδια σύνθεση με τον Λέοναρντ Χέιζ στην θέση του ΝτεΓκράσο επανενώθηκε το 2001. Το 2003, ο Μπερνς αντικαταστάθηκε από τον Τζον Νάιμαν, ενώ τρία χρόνια αργότερα ο Μάικ Βαντερχουλ ανέλαβε καθήκοντα ντράμερ.
Το 2009, υπέγραψαν στην Frontiers Records, κυκλοφορώντας το "Facemelter" τον Μάιο του 2010 και παίζοντας σε φεστιβάλ όπως τα Sweden Rock, Download και Hellfest. Την ίδια περίοδο, ο μπασίστας Φιλ Κένεμορ διαγνώστηκε με καρκίνο του πνεύμονα, με τον ίδιο να ζητάει από τον Μενικέτι να βρει τον αντικαταστάτη του. Ο Κένεμορ έχασε την μάχη με την επάρατη νόσο στις 7 Ιανουαρίου 2011, ενώ βρισκόταν σε ηλικία 57 ετών.
Κατά την περιοδεία για την προώθηση του άλμπουμ, το μπάσο ανέλαβε ο Μπραντ Λανγκ, από τον οποίο ζητήθηκε στην συνέχεια να παραμείνει ως μόνιμο μέλος των Y&T. Ο Λανγκ αποχώρησε από το συγκρότημα τον Απρίλιο του 2016 λόγω προβλήματος αλκοολισμού, δίνοντας την θέση του στον Άαρον Λάιχ.
Λίγους μήνες αργότερα, ο Λέοναρντ Χέιζ πέθανε σε ηλικία 61 ετών, από χρόνια αποφρακτική πνευμονοπάθεια. Stiw 12 Mart;ioy 2017, πέθανε και ο Τζόι Άλβες, ο οποίος υπέφερε από ελκώδη κολίτιδα.